Gaur goizean, udaletxeko pleno aretoan egindako prentsaurrekoan, Sare kolektiboak presoen urruntze politikaren aurka aurkeztutako mozioa Eibarko Udal Bozeramaileen Batzordeak aho batez onartu duela eman du ezagutzera eta, jarraian, horren inguruko azalpenak eman dituzte Elena del Puerto eta Ixidro Gabirondo Sarekideek: “Eibarko Udalak, Espetxeen Lege Orokorrean askatasuna kentzeko zigorrak betetzean, deserrotzea saihesteko ezarritakoa kontuan izanik, zigor horien bergizarteratze printzipioen arabera, adierazten du ez dagoela ados urruntze espetxe-politikarekin. Alde horretatik, ETAren indarkeriaren behin betiko etenak irekitako garai berriaren barruan, uste du espetxe-politika berri bat behar dela, hain zuzen ere presoak zigorra gizarte eta familia erroak dituen lekutik urrun betetzea saihesten duen politika bat, zeinak erraztuko baitu Ibon Muñoa Arizmendiarrieta preso eibartarrak bere senide eta inguru sozialarekin behar duen harremana”.